Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 56/13/5506	Martin, 29.1.2013
EEČ : 2-40-42-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Martin
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec mal. XXXXX, nar. XXXXX ku ktorej má vyživovaciu povinnosť vyplývajúcu z ustanovení Zákona o rodine a určenú rozsudkom Okresného súdu v Martine 20P XXXXX zo dňa 29. 03. 2011, vykonateľným 21. 05. 2011, má povinnosť platiť výživné na dcéru XXXXX po 80,- € mesačne od 01. 09. 2010 vždy do každého 20 - teho dňa v mesiaci vopred k rukám matky XXXXX, rod. XXXXX nar. XXXXX, trvale bytom XXXXX, Ul. XXXXX ktorej bola dcéra zverená do výchovy a opatery, túto povinnosť si neplnil pravidelne a v určenej výške od 01.09.2010 doposiaľ a vrátane mesiaca január 2013 dlhoval na výživnom najmenej 1.970,- € k rukám matky; obvinený v sledovanom období bol aj zamestnaný od 09. 03. 2011 do 18. 05. 2011 v XXXXX od 01. 01. 2012 do 01. 04. 2012  v  XXXXX a. s. XXXXX, od 03. 04. 2012 do 04. 06. 2012 v  XXXXX  s. r. o. XXXXX, následne sa od XXXXX zaevidoval na Úrade práce, sociálnych vecí a rodiny v Martine ako uchádzač o zamestnanie,  pričom dňa XXXXX sa nedostavil na tento úrad na kontakt a bolo voči nemu začaté konanie vo veci vyradenia z evidencie uchádzačov o zamestnanie, avšak obvinený si dlžné výživné v priebehu  vyšetrovania uhradil v plnej výške,

lebo zanikla trestnosť činu
Odôvodnenie:
Vyšetrovateľ OR PZ OKP oddelenie všeobecnej kriminality dňa 17. 01. 2013 uznesením ČVS ORP- XXXXX-2013 podľa § 199 ods. 1 Tr. por. začal trestné stíhanie a  podľa § 206 ods. 1 Tr. por. vzniesol obvinenie XXXXX,           nar. XXXXX pre prečin zanedbania povinnej výživy podľa § 207 ods. 1, ods. 3 písm. b)  Trestného zákona na tom skutkovom základe ako je horeuvedené.
Obvinený XXXXX ku skutku uviedol, že má vyživovaciu povinnosť na maloletú dcéru XXXXX, ktorú má určenú rozsudkom Okresného súdu v Martine a povinnosť platiť na dcéru k rukám matky XXXXX po 80,- € mesačne. Vyživovaciu povinnosť si neplnil a dlhuje na výživnom 1.970,-€. Svojho konania ľutoval. Stále si hľadal zamestnanie, výživné nemal z čoho platiť v plnej výške a uhrádzal ho čiastočne tak,  ako mu to finančná situácia dovoľovala. Dňa XXXXX sa mu podarilo zohnať si peniaze a vyplatil oprávnenej matke celý dlh. Uviedol aj, že sa bude  snažiť v budúcnosti výživné platiť pravidelne k rukám matky.
Oprávnená matka XXXXX  uviedla, že obvinený je povinný platiť výživné na dcéru XXXXX v zmysle rozsudku Okresného súdu v Martine  vo výške 80,- € mesačne k jej rukám. Túto povinnosť si plnil nie pravidelne a zaplatil od 01. 09. 2010 asi 3x po 100,- € a 1x 50,- €. Výživné jej odovzdal vždy do rúk bez vystavenia dokladu o jeho prevzatí. Od 01. 09. 2010 do 31. 01. 2013 mu tak z dôvodu neplnenia vyživovacej povinnosti vznikol dlh na výživnom vo výške najmenej     1.970,- €. Ďalej uviedla, že obvinený jej dňa 21. 01. 2013 vyplatil na ruku 1.970,- € a tak jej na výživnom nič nedlhuje. Uviedla aj, že dcéra núdzou netrpela. 
Vyšetrovateľ ďalej do spisu zabezpečil rozsudok Okresného súdu v Martine 20P XXXXX, rodný list dieťaťa, správy Úradu práce, sociálnych vecí a rodiny v XXXXX, správu Sociálnej poisťovne pobočka XXXXX, výpisy obchodného registra.
Podľa § 86 písm. a/ Tr. zák. o účinnej ľútosti, trestnosť zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
Podľa § 215 ods. 1 písm. h) Trestného poriadku, prokurátor zastaví trestné stíhanie, ak zanikla trestnosť činu. 
Obvinený XXXXX si splnil svoju vyživovaciu povinnosť dodatočne a trestný čin nemal trvalo nepriaznivé následky, preto som rozhodla tak, ako je uvedené vo výrokovej časti tohto uznesenia a trestné stíhanie som zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Beáta Amchová
prokurátorka